## Odluka Hrvatske agencije za poštu i elektroničke komunikacije klasa: UP/I-344-04/10-01/680 od 15. prosinca 2010.

### NN 1/2011 (3.1.2011.), Odluka Hrvatske agencije za poštu i elektroničke komunikacije klasa: UP/I-344-04/10-01/680 od 15. prosinca 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

29

Hrvatska agencija za poštu i elektroničke komunikacije na temelju članka 12. stavka 1. točke 12., članka 18., a u svezi s člankom 89. stavkom 10. Zakona o elektroničkim komunikacijama (»Narodne novine« broj 73/08; dalje u tekstu: Zakon) i članka 21. i članka 22. Pravilnika o uvjetima dodjele i uporabe radiofrekvencijskog spektra (»Narodne novine« broj 136/08 i 70/10, dalje u tekstu: Pravilnik), u skraćenom postupku provedenom radi izdavanja pojedinačne dozvole za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije, na temelju odluke Vijeća Hrvatske agencije za poštu i elektroničke komunikacije na sjednici održanoj 15. prosinca 2010. donosi

ODLUKU

I. Odabire se ponuda trgovačkog društva Korak d.o.o., Nečujam, Marka Marulića 1, 21432 Stomorska, podnesena uz zahtjev radi izdavanja pojedinačne dozvole za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije, DVB-T za digitalnu regiju d82 odnosno za šire područje grada Splita.

II. Pojedinačna dozvola za uporabu radiofrekvencijskog spektra za pružanje usluga upravljanja elektroničkom komunikacijskom mrežom digitalne televizije DVB-T za digitalnu regiju d82 odnosno za šire područje grada Splita, izdaje se trgovačkom društvu Korak d.o.o., Nečujam, Marka Marulića 1, 21432 Stomorska.

III. Dozvola iz točke II. ove odluke izdaje se za uporabu radiofrekvencijskog spektra u UHF pojasu IV i V, podijeljenom na TV kanale širine 8 MHz, kanal K-28 (526-534 MHz), na vremensko razdoblje od deset godina koje započinje 15. prosinca 2010.

IV. Trgovačko društvo Korak d.o.o., Nečujam, Marka Marulića 1, 21432 Stomorska, ima pravo preuzeti dozvolu iz točke II. ove odluke nakon što u roku od 30 dana od izdavanja ove odluke plati naknadu za prvu godinu za pravo uporabe radiofrekvencijskog spektra i naknadu za obavljanje poslova Hrvatske agencije za poštu i elektroničke komunikacije u upravljanju radiofrekvencijskim spektrom, na temelju izdanih računa Hrvatske agencije za poštu i elektroničke komunikacije.

V. Ako trgovačko društvo Korak d.o.o., Nečujam, Marka Marulića 1, 21432 Stomorska, ne plati naknade iz točke IV. ove odluke, oduzet će mu se dozvola za uporabu radiofrekvencijskog spektra bez prava na odštetu te će se aktivirati garancija Privredne banke Zagreb broj 08-4100430968/10 za ozbiljnost i valjanost ponude.

VI. Dozvola iz točke II. ove odluke propisuje uvjete uporabe dodijeljenog radiofrekvencijskog spektra, konkretne uvjete gradnje i tehničke parametre mreže odnosno tehničke parametre radijskih postaja koje čine mrežu za pokrivanje DVB-T signalom. Ponuda iz točke I. ove odluke čini sastavni i neodvojivi dio dozvole iz točke II. ove odluke, osim u dijelu koji je s njom u suprotnosti.

VII. Trgovačko društvo Korak d.o.o., Nečujam, Marka Marulića 1, 21432 Stomorska obvezno je pružati usluge upravljanja elektroničkom komunikacijskom mrežom digitalne televizije sukladno Zakonu, podzakonskim propisima i dozvoli iz točke II. ove odluke.

VIII. Trgovačko društvo Korak d.o.o., Nečujam, Marka Marulića 1, 21432 Stomorska, obvezno je najkasnije 30 dana od početka rada mreže, dostaviti Hrvatskoj agenciji za poštu i elektroničke komunikacije zahtjev za obavljanje tehničkog pregleda u svrhu utvrđivanja ispunjavanja uvjeta iz dozvole.

IX. Ova odluka objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) zaprimila je 2. srpnja 2010. podnesak trgovačkog društva Korak d.o.o. u svezi iskazivanja interesa za operatora digitalne televizije, DVB-T za digitalnu regiju d82 odnosno za šire područje grada Splita, a sukladno Planu dodjele radijskih frekvencija za službe zemaljske radiodifuzije u frekvencijskim pojasevima 148,5 kHz-1492,0 Mhz, međunarodnom sporazumu Ženeva 2006 (izvorni naziv »Final acts of the Regional Radio communication Conference for planning of the digital terrestral broadcasting service in parts of Regions 1 and 3, in the frequency bands 174-230 MHz and 470-862 MHz»), Međunarodnim radijskim pravilnikom, ITU preporukama, CEPT odlukama i preporukama, ETSI tehničkim normama i međunarodnim koordinacijskim sporazumima.

Predmetni podnesak trgovačkog društva Korak d.o.o. ujedno predstavlja zahtjev za izdavanje pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije na području navedene digitalne regije.

Postupak izdavanja dozvole za uporabu radiofrekvencijskog spektra opisan je člankom 89. stavkom 3. Zakona odnosno člankom 19. Pravilnika.

Kako bi HAKOM mogao postupiti sukladno zakonskim obvezama, odnosno na temelju članka 19. Pravilnika objaviti obavijest o zaprimanju zahtjeva za izdavanje pojedinačne dozvole za uporabu radiofrekvencijskog spektra te javni poziv na podnošenje novih zahtjeva za isti radiofrekvencijski pojas HAKOM je dopisom od 21. srpnja 2010. (klasa: 344-01/10-01/680 urbroj: 376-13-10-01 DV) zatražio od trgovačkog društva Korak d.o.o. dopunu zahtjeva sukladno članku 18. Pravilnika.

Nastavno na zatraženo, trgovačko društvo Korak d.o.o. u svom je podnesku od 20. kolovoza 2010. dostavilo sljedeće dokumente: puni naziv i sjedište pravne ili fizičke osobe koja podnosi zahtjev, odgovornu osobu podnositelja zahtjeva, izvadak iz odgovarajućeg registra pravne ili fizičke osobe, vrstu i opis određene elektroničke komunikacijske mreže i/ili usluge, područje obavljanja određene elektroničke komunikacijske usluge, potreban radiofrekvencijski spektar te dokaze o bonitetu i solventnosti podnositelja zahtjeva.

HAKOM je na temelju članka 19. stavka 1. Pravilnika u »Narodnim novinama« broj 107/2010 objavio »Obavijest o zaprimanju zahtjeva trgovačkog društva Korak d.o.o. za izdavanje dozvole za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije na području digitalne regije d82«, te »Javni poziv za podnošenje novih zahtjeva za izdavanje pojedinačne dozvole za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije na području digitalne regije d82«.

S obzirom na to da u roku od 45 dana od objave javnog poziva nije pristigao niti jedan novi zahtjev za izdavanje dozvole, a na temelju članka 21. Pravilnika, HAKOM može o rješavanju zahtjeva odlučiti i bez raspisivanja javnog natječaja prema skraćenom postupku iz članka 22. Pravilnika u roku od 30 dana od dana isteka roka za podnošenje zahtjeva.

Kako bi u propisanom roku HAKOM mogao donijeti predmetnu odluku HAKOM je 11. studenoga 2010. (klasa: 344-01/10-01/680, urbroj: 376-13-10-04 DV/MG) sukladno članku 22. stavku 2. Pravilnika od trgovačkog društva Korak d.o.o. zatražio dostavu dokaza o ispunjavanju mjerila odabira propisanih u članku 27. Pravilnika.

U podnesku kojeg je HAKOM zaprimio 24. studenoga 2010. trgovačko društvo Korak d.o.o. dostavilo je sljedeću dokumentaciju: izvornik bankovnog jamstva za ozbiljnost i valjanost ponude, u iznosu 96.000,00 kn (devedeset i šest tisuća kuna), tehnički opis elektroničke komunikacijske mreže, plan izgradnje elektroničke komunikacijske mreže s općim opisom, rokovima i fazama izgradnje, uključujući očekivanu zemljopisnu pokrivenost i kakvoću usluge, poslovni plan za razdoblje 10 godina, izjavu o postojećem i/ili planiranom broju radnika s odgovarajućom stručnom spremom, ili drugi odgovarajući dokaz iz članka 17. stavka 1. Pravilnika, uvjerenje nadležnog suda da se protiv podnositelja ponude i osobe ovlaštene za zastupanje podnositelja ponude ne vodi istraga niti je podignuta optužnica ili optužni prijedlog, potvrdu mjerodavne ustanove mirovinskog i zdravstvenog osiguranja o plaćenim doprinosima za mirovinsko i zdravstveno osiguranje te potvrdu mjerodavne porezne uprave o urednom podmirenju dospjelih poreznih obveza, ili druge odgovarajuće dokumente te izjavu o tehničkoj opremljenosti ili drugi odgovarajući dokaz iz članka 17. stavka 1. Pravilnika.

Na osnovu analize dostavljene dokumentacije, HAKOM je utvrdio da su pravovaljani sljedeći dokumenti kojima se dokazuje ispunjavanje mjerila odabira: dokaz o bonitetu (FINA BON-1 od 18.8.2010.) i solventnosti (PBZ podaci o solventnosti subjekta Korak d.o.o. od 18.8.2010.) podnositelja ponude, izvornik bankovnog jamstva za ozbiljnost i valjanost ponude u iznosu 96.000,00 kn (devedeset i šest tisuća kuna) (PBZ, garancija br. 08-4100430968/10), poslovni plan za razdoblje od 10 godina, izjava o postojećem i/ili planiranom broju radnika s odgovarajućom stručnom spremom, ili drugi odgovarajući dokaz iz članka 17. stavka 1. Pravilnika, uvjerenje Općinskog suda u Splitu da se protiv osoba ovlaštenih za zastupanje podnositelja ponude ne vodi istraga niti je podignuta optužnica ili optužni prijedlog, potvrdu Ministarstva financija – Porezne uprave, Područni ured Split, Ispostava Split o podmirenju javnih davanja o kojima službenu evidenciju vodi Porezna uprava te izjava o tehničkoj opremljenosti ili drugi odgovarajući dokaz iz članka 17. stavka 1. Pravilnika

U daljnjem postupku analize, HAKOM je utvrdio da je dostavljeni tehnički opis elektroničke komunikacijske mreže i/ili usluge, te plan izgradnje elektroničke komunikacijske mreže s općim opisom, rokovima i fazama izgradnje, uključujući očekivanu zemljopisnu pokrivenost i kakvoću usluge izrađen u skladu s propisima i pravilima struke.

Nadalje, HAKOM je utvrdio da je dostavljeni izvadak iz registra Trgovačkog suda u Splitu od 3. ožujka 2008. godine, odnosno da je stariji od šest mjeseci od pokretanja postupka. Navedeni dokument nije valjan jer članak 27. stavak 7. Pravilnika određuje da ovaj dokaz (dokument) ne smije biti stariji od šest mjeseci od dana objave natječaja, u konkretnom slučaju obavijesti i javnog poziva. Nadalje, nije dostavljena izjava o osnivanju društva, društveni ugovor, statut društva, obrtnica ili drugi odgovarajući dokument. Sukladno navedenom, HAKOM je dopisom od 29. studenoga 2010. (klasa: 344-01/10-01/680, urbroj: 376-13-10-05 DV/MG.) od trgovačkog društva Korak d.o.o. zatražio dostavu valjanog dokumenata te nadopunu ponude što je podneskom od 2. prosinca 2010. trgovačko društvo Korak d.o.o. i učinilo.

Na temelju provedenog postupka utvrđeno je da su pruženi uvjerljivi dokazi o ispunjavanju odgovarajućih mjerila, sukladno članku 17. Pravilnika i to: za tehničke i tehnološke uvjete – elaborat o ispunjavanju tehničkih i tehnoloških uvjeta za obavljanje određene djelatnosti elektroničke komunikacijske mreže i/ili usluge, u skladu s posebnim propisima, a na temelju Zakona i natječajne dokumentacije, za financijske uvjete – vjerodostojni dokumenti o bonitetu i solventnosti, za prostorne uvjete – vjerodostojni dokaz o mogućem raspolaganju odgovarajućim poslovnim prostorom potrebnim za obavljanje određene djelatnosti elektroničke komunikacijske mreže i/ili usluge, uključujući i moguće raspolaganje na temelju ugovora o najmu te za kadrovske uvjete – vjerodostojni dokaz o potrebnom broju radnika s odgovarajućom stručnom spremom, ili ovjerenu izjavu o ispunjavanju tog uvjeta u za to određenom roku.

Nastavno na članak 89. stavak 10. Zakona te članak 21. stavak 1. i članak 22. Pravilnika, Vijeće HAKOM-a je odlučilo kao u točkama I. i II. odluke.

Dozvola se, sukladno članku 7. stavku 1. Pravilnika, izdaje na razdoblje od 10 godina, a prema članku 2. stavku 2. Pravilnika o namjeni radiofrekvencijskog spektra za dio radiofrekvencijskog spektra u području UHF pojasu IV i V podijeljenim na TV kanale širine 8 MHz, uz uporabu kanala K-28 (526-534 MHz). Stoga je odlučeno kao u točki III. odluke.

Iznos godišnje naknade za pravo uporabe radiofrekvencijskog spektra utvrđen je člankom 13. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08, 28/09, 97/10) i plaća se unaprijed, najkasnije prigodom preuzimanja dozvole za uporabu radiofrekvencijskog spektra, sukladno članku 17. stavku 2. istog pravilnika. Iznos godišnje naknade za podmirivanje troškova HAKOM-a nastalih u upravljanju radiofrekvencijskim spektrom utvrđen je člankom 19. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 158/09) i plaća se unaprijed, najkasnije prigodom preuzimanja dozvole za uporabu radiofrekvencijskog spektra odnosno prema dospijeću računa, sukladno članku 9. stavku 2. navedenog pravilnika. Neplaćanje naknada ima za posljedicu oduzimanje dozvole, sukladno članku 93. stavku 1. točki 5. Zakona, stoga je odlučeno kao u točkama IV. i V. odluke.

Nakon uplate propisanih naknada, trgovačko društvo Korak d.o.o. ima pravo preuzeti dozvolu za uporabu radiofrekvencijskog spektra za pružanje usluge upravljanja elektroničkom komunikacijskom mrežom digitalne televizije DVB-T za digitalnu regiju d82, odnosno za šire područje grada Splita. Uvjeti dodjele i uporabe su prema članku 20. Pravilnika propisani u dozvoli, a ponuda trgovačkog društva Korak d.o.o. čini sastavni i neodvojivi dodatak dozvole, osim u dijelu koji je u suprotnosti s izdanom dozvolom, sukladno članku 31. stavku 5. Pravilnika. Slijedom navedenog, odlučeno je kao u točkama VI. i VII. odluke.

U skladu s člankom 31. stavkom 4. Pravilnika, trgovačko društvo Korak d.o.o je obvezno 30 dana od početka rada mreže, dostaviti HAKOM-u zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofrekvencijskog spektra sukladno Zakonu i podzakonskim propisima te je odlučeno kao točki VIII. odluke.

Obveza objavljivanja ove odluke temelji se na članku 14. stavku 4. i članku 89. stavka 12. Zakona, te je odlučeno kao u točki IX odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke.

Klasa: UP/I-344-04/10-01/680

Urbroj: 376-10-13-06

Zagreb, 15. prosinca 2010.

Predsjednik Vijeća
Miljenko Krvišek, dipl. ing. el., v. r.

Odluka, NN 1/2011-29